b'\n_START_ARTICLE_\nJurij Tepe\xc5\xa1\n_START_SECTION_\nKariera\n_START_PARAGRAPH_\nJurij Tepe\xc5\xa1 je na mladinskem svetovnem prvenstvu v Kranju leta 2006 postal mladinski svetovni podprvak, bolj\xc5\xa1i od njega je bil le avstrijec Gregor Schlierenzauer._NEWLINE_Na svetovnem prvenstvu v nordijskem smu\xc4\x8danju 2011 v Oslu je Tepe\xc5\xa1 na veliki skakalnci za Slovenijo osvojil bronasto ekipno medaljo. V sezoni 2010-11 je prvi\xc4\x8d v karieri v svetovnem pokalu stopil na stopni\xc4\x8dke in sicer na tretje mesto na ekipni tekmi na poletih v Planici. Tega leta pa je tudi prvi\xc4\x8d tudi zmagal na poletni nagradi Grand Prix v Alma-Ati._NEWLINE_V sezoni 2011-12 je prvi\xc4\x8d v karieri v svetovnem pokalu zmagal na ekipni tekmi v poletih v Oberstdorfu, kar je bilo tudi za slovensko reprezentanco sploh prvi\xc4\x8d. Na svetovnem prvenstvu v smu\xc4\x8darskih poletih 2012 na letalnici Vikersundbakken v Vikersundu je ekipno osvojil bronasto medaljo. Na posami\xc4\x8dni tekmi je sko\xc4\x8dil 235,5 metra kar je bil za kratek \xc4\x8das celo dr\xc5\xbeavni rekord. \xc5\xa0e drugi\xc4\x8d v karieri je zmagal na poletni nagradi Grand Prix v Alma-Ati._NEWLINE_Sezona 2012-13 je bila do sedaj njegova dale\xc4\x8d najuspe\xc5\xa1nej\xc5\xa1a do sedaj. V Vikersundu pa je z 237 metri. postavil svoj osebni rekord. Na tekmi svetovnega pokala v Harrachovu je prvi\xc4\x8d v karieri posami\xc4\x8dno stopil na zmagovalni oder, bil je tretji. Padel je uradno pri rekordni daljavi 220 metrov, saj dlje ni bilo postavljenih merilnih naprav (ro\xc4\x8dni merilci ob dosko\xc4\x8di\xc5\xa1\xc4\x8du pa naj bi mu namerili celo 225 metrov). Z reprezentanco je v tej sezoni zmagal kar na treh ekipnih tekmah za svetovni pokal. Na koncu sezone 24. marca 2013 pa \xc5\xa1e na poletih v Planici, s prvo posami\xc4\x8dno zmago za svetovni pokal.\n_START_SECTION_\nNajdalj\xc5\xa1i polet na plastiki\n_START_PARAGRAPH_\n11.7.2018 je na testnem skoku na otvoritvi skakalnice Burabay v kazakstanskem Shchuchinsku, sko\xc4\x8dil 154 metrov in pri tem podrsal. To je najdalj\xc5\xa1i poletni skok v zgodovini plastike, na kateri ska\xc4\x8dejo \xc5\xbee od leta 1955.'